次韻王龜齡狀元西湖賞梅
作者：喻良能
朝代：宋

paragraphs: 乘閒選勝真悠哉，正見千樹冰花開。
天寒日暮湖面凈，疎影著水清無埃。
杏桃畏寒不敢吐，春榜占作羣花魁。
廣平無人何遜死，睥睨欲賦嗟無才。
東嘉夫子一何妙，筆端游戲成瓊瑰。
繁英麗句鬭清好，不用白鷺雙飛來。
要令奚囊出佳什，故遣漁唱傳清杯。
西湖處士骨雖槁，一喚暗香風味回。